CELEX: 32019D2174
Language: lt
Date: 2019-12-17 00:00:00
Title: Komisijos Įgyvendinimo Sprendimas (ES) 2019/2174 2019 m. gruodžio 17 d. dėl kai kurių terminalo oro navigacijos paslaugų Alikantės ir Ibisos oro uostuose teikimo rinkos sąlygomis, kaip apibrėžta Komisijos įgyvendinimo reglamento (ES) 2019/317 35 straipsnyje (pranešta dokumentu Nr. C(2019) 8919) (Tekstas autentiškas tik ispanų kalba)

19.12.2019   
               
               
                  LT
               
               
                  Europos Sąjungos oficialusis leidinys
               
               
                  L 329/95
               
            
         KOMISIJOS ĮGYVENDINIMO SPRENDIMAS (ES) 2019/2174
         2019 m. gruodžio 17 d.
         dėl kai kurių terminalo oro navigacijos paslaugų Alikantės ir Ibisos oro uostuose teikimo rinkos sąlygomis, kaip apibrėžta Komisijos įgyvendinimo reglamento (ES) 2019/317 35 straipsnyje
         (pranešta dokumentu Nr. C(2019) 8919)
         (Tekstas autentiškas tik ispanų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2004 m. kovo 10 d. Europos Parlamento ir Tarybos reglamentą (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentą) (1), ypač į jo 16 straipsnio 1 dalį,
         atsižvelgdama į 2019 m. vasario 11 d. Komisijos įgyvendinimo reglamentą (ES) 2019/317, kuriuo nustatoma Bendro Europos dangaus veiklos rezultatų ir mokesčių sistema (2), ypač į jo 35 straipsnio 3 dalį,
         kadangi:
         
                     (1)
                  
                  
                     2019 m. liepos 29 d. Ispanija pranešė Komisijai apie numatomą savo sprendimą nustatyti, kad kai kurios terminalo oro navigacijos paslaugos Alikantės ir Ibisos oro uostuose yra teikiamos rinkos sąlygomis (toliau – numatomas Ispanijos sprendimas). Tos paslaugos yra susijusios su aerodromo skrydžių valdymu. Numatomas Ispanijos sprendimas yra susijęs su trečiuoju ataskaitiniu laikotarpiu, kaip apibrėžta Įgyvendinimo reglamento (ES) 2019/317 7 straipsnio 1 dalyje;
                  
               
                     (2)
                  
                  
                     remdamosi Įgyvendinimo reglamento (ES) 2019/317 35 straipsnio 3 dalimi ir išsamiu vertinimu pagal visas to reglamento X priede nustatytas sąlygas, Ispanijos valdžios institucijos mano, kad atitinkamos paslaugos teikiamos rinkos sąlygomis. Ispanijos valdžios institucijos konsultavosi su oro erdvės naudotojų atstovais ir kitomis suinteresuotosiomis šalimis, pavyzdžiui, oro uostų veiklos vykdytojais ir oro navigacijos paslaugų teikėjais;
                  
               
                     (3)
                  
                  
                     Ispanijos valdžios institucijos vertinime atsižvelgė į visus šešis kriterijus, nustatytus Įgyvendinimo reglamento (ES) 2019/317 X priede. Remiantis to priedo 6 punktu vertinimas pagal prieš jį nustatytus kriterijus kiekviename oro uoste atliktas atskirai. Dėl 1 ir 2 punktuose nustatytų kriterijų Ispanijos valdžios institucijos nustatė, kad nėra didelių kliūčių, dėl kurių paslaugų teikėjas negalėtų siūlyti teikti aerodromo skrydžių valdymo paslaugų. Paslaugų teikimo sutarties projekte numatytos sąlygos ir tvarka, pagal kurias oro uostai galėtų nutraukti sutartį ir siekti sau teikti paslaugas. Ispanijos valdžios institucijų atliktas vertinimas taip pat rodo, kad yra nustatyta tvarka, pagal kurią darbuotojai ir turtas galėtų būti perleidžiami kitai bendrovei. Dėl X priedo 3 punkto pažymima, kad Ispanija pakvietė teikti paraiškas dėl aptariamų paslaugų teikimo pagal vykstantį viešo konkurso procesą. Tuo metu, kai vyko konkursas, Ispanijoje buvo sertifikuoti aštuoni skirtingi oro navigacijos paslaugų teikėjai, tai reiškia, kad konkurso procese galėjo dalyvauti patikimi alternatyvūs paslaugų teikėjai. Kai kurie iš šių paslaugų teikėjų jau anksčiau buvo teikę oro navigacijos paslaugas. Kalbant apie X priedo 4 punkte nustatytą kriterijų, Alikantės ir Ibisos oro uostai patiria komercinį spaudimą ir iš tikrųjų aktyviai konkuruoja dėl turistinių skrydžių. Atrinktas konkurso dalyvis yra atskiras ir nepriklausomas nuo esamo maršruto oro navigacijos paslaugų teikėjo, taip užtikrinamas atskiras apskaitos tvarkymas ir ataskaitų teikimas, kaip nurodyta X priedo 5 punkte;
                  
               
                     (4)
                  
                  
                     Komisija išnagrinėjo numatomą Ispanijos sprendimą ir jo pagrindinį vertinimą ir padarė išvadą, kad rinkos sąlygų, kuriomis teikiamos aerodromo skrydžių valdymo paslaugos, vertinimas, apie kurį Ispanija pranešė 2019 m. liepos 29 d., atliktas laikantis Įgyvendinimo reglamento (ES) 2019/317 X priede nustatytų sąlygų,
                  
               PRIĖMĖ ŠĮ SPRENDIMĄ:
         
            1 straipsnis
            Rinkos sąlygų, kuriomis trečiuoju ataskaitiniu laikotarpiu, apibrėžtu Įgyvendinimo reglamento (ES) 2019/317 7 straipsnio 1 dalyje, Ispanijos Alikantės ir Ibisos oro uostų terminalų mokesčių zonose teikiamos aerodromo skrydžių valdymo paslaugos, vertinimas, apie kurį Ispanija pranešė 2019 m. liepos 29 d., atliktas laikantis Įgyvendinimo reglamento (ES) 2019/317 X priede nustatytų sąlygų.
         
         
            2 straipsnis
            Šis sprendimas skirtas Ispanijos Karalystei.
         
         
            Priimta Briuselyje 2019 m. gruodžio 17 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 96, 2004 3 31, p. 10.
         
            (2)  OL L 56, 2019 2 25, p. 1.